Mektorys toimub Euroopa virtuaal- ja liitreaalsuse aastakonverents EuroVR < Ülikool < Uudised < Uudised < Tallinna Tehnikaülikool - Sinu elustiil!
Viimati muudetud: Epp Joala, 16.10.2019 08:47
23.-25. oktoobril toimub Mektorys Euroopa virtuaal- ja liitreaalsuse aastakonverents EuroVR 2019, mis toob Eestisse valdkonna rahvusvahelised võtmeisikud.
EuroVR konverentside sarja fookuses on igal aastal uudsete virtuaalreaalsuse (VR), liitreaalsuse (AR) ja segareaalsuse (MR) tehnoloogiate tutvustamine, et edendada tööstuse, akadeemiliste ringkondade ja avaliku sektori tehnoloogia alast koostööd. Konverentsi eesmärk on edendada VR ja AR tehnoloogiad uutes, kujunemisjärgus ja juba olemasolevates valdkondades. Lisaks on see sündmus ainulaadne võimalus rahvusvahelistele võtmeisikutele kohtuda, arutada ja jagada omavahel äri- ja teadusrakenduste viimaseid uudiseid.
Kolme päeva jooksul tehakse üle viiekümne teadusliku ettekande, mille teemad on seotud tehnoloogia ja erinevate rakendustega liit- ja virtuaalreaalsuse võtmes. Rahvusvahelise konverentsi peaesinejad on USA-st, Hispaaniast, Jaapanist ja Eestist.
Dr. Victoria Interrante on Minnesota Ülikooli (USA) professor ja ülikooli Kognitiivsete Teaduste Keskuse direktor. Professor Interrante teadustöö keskendub teadmiste rakendamisele visuaalsest tajumisest ja tunnetusest virtuaalreaalsuse kogemuste arendamiseni.
Dr. Hideo Saito on Keio Ülikooli professor, tema teadusuuringute teemade hulka kuuluvad arvutinägemine ja mustrituvastus, nende rakendused liit- ja virtuaalreaalsuses ning inimese ja roboti interaktsioon. Professor Saito teeb konverentsil ettekande laiendatud visualiseerimisest.
Dr. Mariano Luis Alcañiz Raya on Valencia Polütehnilise Ülikooli professor ja neurotehnoloogiate labori LabLENI direktor. Tema uurimustöö eesmärk on mõista inimese sotsiaalset tunnetust arenevate tehnoloogiate abil ja MR simulatsioonid. Ta on avaldanud enam kui 300 teadusartiklit ja koordineerinud mitmeid selle valdkonnaga seotud projekte. Professor Alcañiz räägib oma ettekandes vaimsete häirete käitumuslike biomarkerite otsingust kasutades VR-i.
Dr. Aleksei Tepljakov on Tallinna Tehnikaülikooli infotehnoloogia teaduskonna, Arvutisüsteemide instituudi Arukate süsteemide keskuse teadur. Tema peamisteks uurimisvaldkondadeks on keerukate süsteemide modelleerimine ja juhtimine fraktsioneerimisel ning tõhusate matemaatiliste ja 3D-modelleerimismeetodite väljatöötamine. Dr. Tepljakov teeb ettekande teekonnast aruka ümbritseva virtuaalse keskkonna poole.
EuroVR Assotsiatsioon on katusorganisatsioon, mis ühendab üksikisikuid, ettevõtteid, teadusasutusi, ülikoole ja laboreid, kes on huvitatud VR, AR, MR teemade uurimisest ja arendamisest.
Programm ja registreerumine: https://eurovr2019.eu
Lisainfo: Margot Adamson, margot at confent dot com